ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο, της συνθήκης ΕΚ σχετικά με την κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 85/611/ΕΟΚ για το συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) με σκοπό τη ρύθμιση των εταιρειών διαχείρισης και των απλοποιημένων ενημερωτικών δελτίων

1998/0242 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο, της συνθήκης ΕΚ σχετικά με την κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 85/611/ΕΟΚ για το συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) με σκοπό τη ρύθμιση των εταιρειών διαχείρισης και των απλοποιημένων ενημερωτικών δελτίων

1. ΙΣΤΟΡΙΚΟ

-Στις 17 Ιουλίου 1998, η Επιτροπή υπέβαλε πρόταση οδηγίας για την τροποποίηση της οδηγίας 85/611/ΕΟΚ [1] για το συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) με σκοπό τη ρύθμιση των εταιρειών διαχείρισης και των απλοποιημένων ενημερωτικών δελτίων [2].

[1] ΕΕ L 375 της 31.12.1985, σ.3, οδηγία που τροποποιήθηκε για ελευταία φορά με την οδηγία 2000/64/ΕΚ (ΕΕ L 290 της 17.11.2000, σ. 27).

[2] COM(1998) 451 τελικό, ΕΕ C 272 της 01.09.1998, σ.7.

-Η Οικονομική και Κοινωνική Επιτροπή εξέδωσε τη γνώμη της κατά την 361η σύνοδο ολομέλειας στις 24 και 25 Φεβρουαρίου 1993 [3]. Κατόπιν αιτήσεως του Συμβουλίου, η Ευρωπαϊκή Κεντρική Τράπεζα εξέδωσε τη γνώμη της στις 16 Μαρτίου 1999 [4].

[3] ΕΕ C 116 της 28.04.1999, σ.1.

[4] ΕΕ C 285 της 07.10.1999, σ.9.

-Κατά την ολομέλειά του στις 17 Φεβρουαρίου 2000, το Ευρωπαϊκό Κοινοβούλιο ενέκρινε νομοθετικό ψήφισμα [5] με τη γνώμη του Ευρωπαϊκού Κοινοβουλίου επί της πρότασης της Επιτροπής.

[5] A5-25/00, PE 288.702., rapporteur O. Schmidt.

-Στις 30 Μαΐου 2000, η Επιτροπή ενέκρινε τροποποιημένη πρόταση [6] λαμβάνοντας υπόψη τις διαβουλεύσεις με το Ευρωπαϊκό Κοινοβούλιο και την Οικονομική και Κοινωνική Επιτροπή.

[6] COM(2000) 331 τελικό, ΕΕ C 311 E της 31.10.2000, σ. 273.

-Στις 5 Ιουνίου 2001, το Συμβούλιο ενέκρινε κοινή θέση [7] που αποτελεί αντικείμενο της παρούσας ανακοίνωσης.

[7] ΕΕ...........

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ

Κύριος στόχος της πρότασης είναι να ενισχυθεί η ολοκλήρωση της ενιαίας αγοράς στους τομείς των ΟΣΕΚΑ, μέσω :

-της ενημέρωσης της νομοθεσίας που καλύπτει τις εταιρείες διαχείρισης, προσαρμόζοντάς την στους κανόνες που ισχύουν για τους άλλους φορείς χρηματοοικονομικών υπηρεσιών. Οι φορείς του τομέα θα μπορούν ειδικότερα να διαθέτουν ευρωπαϊκό διαβατήριο που, σύμφωνα με τις αρχές της συνθήκης, θα τους επιτρέπει να δημιουργούν υποκαταστήματα σε άλλα κράτη μέλη και να δραστηριοποιούνται σε ολόκληρη την Ένωση μέσω της ελεύθερης παροχής υπηρεσιών.

-της αναθεώρησης των σημερινών περιορισμών που απαγορεύουν στις εταιρείες διαχείρισης να ασκούν δραστηριότητες εκτός από τη δραστηριότητα των στοιχείων του ενεργητικού κοινών κεφαλαίων και εταιρειών επενδύσεων (συλλογική διαχείριση χαρτοφυλακίου). Στο μέλλον, οι εταιρείες θα μπορούν να παρέχουν, πέρα από τις υπηρεσίες συλλογικής διαχείρισης, υπηρεσίες διαχείρισης χαρτοφυλακίων που ανήκουν σε μεμονωμένους πελάτες, καθώς και ορισμένες συγκεκριμένες δευτερεύουσες υπηρεσίες που συνδέονται με την κύρια δραστηριότητα.

-του καθορισμού των δραστηριοτήτων που περιλαμβάνονται στην συλλογική διαχείριση χαρτοφυλακίου και του ορισμού των όρων υπό τους οποίους η άσκηση των δραστηριοτήτων αυτών μπορεί να ανατεθεί σε τρίτους.

-του εκσυγχρονισμού των ενημερωτικών εγγράφων που προορίζονται για τους επενδυτές. Για το σκοπό αυτό, η πρόταση εισαγάγει απλοποιημένα ενημερωτικά δελτία.

3. ΠΑΡΑΤΗΡΗΣΕΙΣ ΕΠΙ ΤΗΣ ΚΟΙΝΗΣ ΘΕΣΗΣ

3.1. Γενικές παρατηρήσεις

3.1.1. Η κοινή θέση του Συμβουλίου διατηρεί, καταρχάς, την ουσία της τροποποιημένης πρότασης της Επιτροπής: καθορίζει, αφενός, τις αρχές και τους κανόνες που αφορούν τα κριτήρια πρόσβασης στη δραστηριότητα και τους όρους άσκησης των εταιρειών διαχείρισης και, αφετέρου, προστατεύει το εγχείρημα της μέγιστης εναρμόνισης το οποίο ελήφθη κυρίως υπόψη για την εισαγωγή του απλοποιημένου ενημερωτικού δελτίου, ως μοναδικού προσυμβατικού εμπορικού εγγράφου που μπορεί να απαιτηθεί στη χώρα υποδοχής.

3.1.2. Η κοινή θέση λαμβάνει υπόψη τις κυριότερες τροποποιήσεις που πρότεινε το Ευρωπαϊκό Κοινοβούλιο στις οποίες βασίστηκε η τροποποιημένη πρόταση της Επιτροπής. Αυτό ισχύει, για παράδειγμα, για την αρχή της επάρκειας των ιδίων κεφαλαίων της εταιρείας διαχείρισης σε σχέση με τον όγκο των στοιχείων του ενεργητικού που τίθενται υπό την ευθύνη της.

3.1.3 Επιπλέον, το κείμενο της τροποποιημένης πρότασης συμπληρώθηκε ουσιωδώς στην κοινή θέση με την προσθήκη νέων διατάξεων, που αφορούν κυρίως τους κανόνες συμπεριφοράς που θα πρέπει να τηρούν οι εταιρείες διαχείρισης καθώς και το σύνολο των διατάξεων που ισχύουν για τα λεγόμενα "αυτοδιαχειριζόμενα" αμοιβαία κεφάλαια - δηλαδή αυτά που δεν έχουν υποδείξει εταιρεία διαχείρισης.

3.1.4. Οι κυριότερες τροποποιήσεις που έγιναν σε σχέση με την τροποποιημένη πρόταση της Επιτροπής στην κοινή θέση του Συμβουλίου αποτελούν αντικείμενο λεπτομερών σχολίων στη συνέχεια της παρούσας ανακοίνωσης. Εξάλλου, στο παράρτημα παρουσιάζεται συνοπτική άποψη της συνέχειας που δόθηκε στις τροποποιήσεις του Ευρωπαϊκού Κοινοβουλίου, στην τροποποιημένη πρόταση, και μετά στο κείμενο της κοινής θέσης. Στον ίδιο συνολικό πίνακα απεικονίζονται επίσης οι τροποποιήσεις της Επιτροπής και του Συμβουλίου εκτός του πεδίου των τροποποιήσεων.

3.2. Η ουσία των τροποποιήσεων του Κοινοβουλίου περιελήφθη στην κοινή θέση

3.2.1. Αιτιολογικές σκέψεις [8]

[8] Για αναλυτική άποψη των τροποποιήσεων που πραγματοποιήθηκαν, αναφερθείτε στον πίνακα στο παράρτημα.

3.2.1.1 Γενικές παρατηρήσεις :

Το προοίμιο αποτέλεσε αντικείμενο μιας μοναδικής τροποποίησης του Ευρωπαϊκού Κοινοβουλίου, η ουσία της οποίας περιελήφθη στην τροποποιημένη πρόταση της Επιτροπής και στην κοινή θέση. Οι υπόλοιπες τροποποιήσεις που πραγματοποιήθηκαν, και ειδικότερα η προσθήκη των τριών αιτιολογικών σκέψεων και η κατάργηση μιας τέταρτης, αντικατοπτρίζουν τον εμπλουτισμό του κειμένου της κοινής θέσης.

3.2.1.2 Τροποποιημένες ή πρόσθετες αιτιολογικές σκέψεις :

Η τροποποίηση αριθ. 22 του Ευρωπαϊκού Κοινοβουλίου, σχετικά με την αρχή της κωδικοποίησης της κοινοτικής νομοθεσίας για τους ΟΣΕΚΑ, έγινε δεκτή από την Επιτροπή. Στην τροποποιημένη πρόταση και την κοινή θέση ενσωματώθηκε μια ελαφρώς τροποποιημένη διατύπωση, που διατηρεί το δικαίωμα πρωτοβουλίας της Επιτροπής.

Οι κυριότερες υπόλοιπες τροποποιήσεις αναφέρονται, καταρχάς, σε συγκεκριμένες βελτιώσεις, στην τροποποιημένη πρόταση, στο κείμενο των αιτιολογικών σκέψεων 4 (εσωτερικός έλεγχος της εταιρείας διαχείρισης) και 8 (για την πρόληψη του κανονιστικού arbitrage στην έγκριση ενός ΟΣΕΚΑ) και, στην κοινή θέση, στο κείμενο των αιτιολογικών σκέψεων 6 (ευρωπαϊκό διαβατήριο μόνο για τα αμοιβαία κεφάλαια που συντονίζει η οδηγία), 11 (ελάχιστη εναρμόνιση για το πλήρες ενημερωτικό δελτίο) και 16 (αναγκαιότητα ελάχιστης εναρμόνισης που δικαιολογεί την οδηγία).

Τρεις νέες τροποποιήσεις αντικατοπτρίζουν τις τροποποιήσεις που πραγματοποιήθηκαν στο κείμενο του μηχανισμού στο άρθρο 5 α και το νέο τμήμα IV (υποχρεώσεις των εταιρειών επενδύσεων) : πρόκειται, αντίστοιχα, για τις αιτιολογικές σκέψεις 5 (ίδια κεφάλαια των εταιρειών διαχείρισης), 13 (αρχικό κεφάλαιο των αυτοδιαχειριζόμενων αμοιβαίων κεφαλαίων) και 14 (εφαρμογή, άμεση ή έμμεση κατά περίπτωση, των κανόνων ανάθεσης σε τρίτους και επαγγελματικής συμπεριφοράς των εταιρειών επενδύσεων).

3.2.1.2 Αιτιολογικές σκέψεις που καταργήθηκαν σε σχέση με το κείμενο της τροποποιημένης πρότασης :

Η 7η αιτιολογική σκέψη αφαιρέθηκε από το κείμενο του προοιμίου: δεδομένου ότι συνέδεε την οδηγία με την πρόοδο για την εγκαθίδρυση μιας ενιαίας αγοράς συλλογικής διαχείρισης, κρίθηκε περιττή, αφού όλα τα ενδιαφερόμενα μέρη συνειδητοποιούν πλέον τη σημασία που έχει η εφαρμογή της οδηγίας.

3.2.2 Μηχανισμός

3.2.2.1 Τροποποιήσεις που έγιναν δεκτές από την Επιτροπή :

Από τις 12 τροποποιήσεις για το μηχανισμό που ενέκρινε το Ευρωπαϊκό Κοινοβούλιο, 9 έγιναν αμέσως δεκτές από την Επιτροπή με τη ψηφοφορία σε πρώτη ανάγνωση.

Μια πρώτη ομάδα τριών τροποποιήσεων (αριθμός 23, 24, 41/Rev) αφορούσε αντίστοιχα τον ορισμό των εταιρειών διαχείρισης (πιο συγκεκριμένα, το πεδίο δραστηριότητας που αφορούσε η έγκριση), την πρόληψη του κανονιστικού arbitrage στη διαδικασία αδειοδότησης και τις απαιτούμενες σχετικά προϋποθέσεις (ειδικότερα τις κεφαλαιακές απαιτήσεις). Για τον ορισμό που περιέχεται στο άρθρο 1 α, σημείο δ, η κοινή θέση εγκρίνει μια πιο σύνθετη διατύπωση, αλλά διατηρεί το κυριότερο σημείο (την αναφορά των δραστηριοτήτων συλλογικής διαχείρισης που περιλαμβάνεται στο παράρτημα ΙΙ). Προκειμένου για το κανονιστικό arbitrage, δε φάνηκε σκόπιμο να αντιγραφεί όπως έχει, στο άρθρο 5, παράγραφος 5, το υπάρχον κείμενο στις αρχές της 8ης αιτιολογικής σκέψης. Συνεπώς, η τροποποίηση 24 οδήγησε στο να περιληφθεί μια ουσιώδης πρακτική διάταξη, της οποίας η αρχή εισάγεται εξάλλου στο τέλος της 8ης αιτιολογικής σκέψης: η αδειοδότηση πρέπει να επικυρώνει τη νομική εγγύηση της δυνατότητας εμπορίας των μεριδίων ενός ΟΣΕΚΑ σε όλα τα κράτη μέλη, περιλαμβανομένου και του κράτους μέλους όπου έχει εκδοθεί η άδεια. Η διάταξη αυτή έχει εξάλλου τοποθετηθεί από κοινού και στο άρθρο 4, παράγραφος 3 α της κοινής θέσης: έτσι, καλύπτει επίσης τα αυτοδιαχειριζόμενα αμοιβαία κεφάλαια, τα οποία δεν αφορά η αδειοδότηση μιας εταιρείας διαχείρισης. Οι κεφαλαιακές απαιτήσεις και τα υπόλοιπα κριτήρια που καθορίζονται στο άρθρο 5 α αποτελούν αντικείμενο λεπτομερούς ανάλυσης στη συνέχεια της παρούσας ανακοίνωσης.

Οι τροποποιήσεις 25 και 27 αφορούν τους εποπτικούς κανόνες που εφαρμόζονται για τις εταιρείες διαχείρισης, αντίστοιχα, σε ό,τι αφορά τις λεπτομέρειες εσωτερικής οργάνωσης (παρακολούθηση των συναλλαγών) και εξωτερίκευσης, με συμβάσεις ανάθεσης σε τρίτους, ορισμένων δραστηριοτήτων. Στο άρθρο 5 στ, παράγραφος 1, η τροποποιημένη πρόταση περιείχε το κείμενο της τροποποίησης 25, αλλά με μια διευκρίνιση που περιόριζε τις υποχρεώσεις εγγραφής της εταιρείας διαχείρισης. Η διαφορά αυτή καταργήθηκε, και οι υποχρεώσεις των εταιρειών διαχείρισης επεκτάθηκαν στην παράγραφο αυτή, που έτσι καθίσταται πληρέστερη σε ό,τι αφορά τις εποπτικές υποχρεώσεις παρακολούθησης των συναλλαγών. Σε ό,τι αφορά την ανάθεση σε τρίτους, η λογική της τροποποίησης 27 περιελήφθη εν μέρει στην τροποποιημένη πρόταση και την κοινή θέση, με τη διαφορά ότι οι αρμόδιες αρχές δεν οφείλουν πλέον να εγκρίνουν κατά τον ίδιο τρόπο κάθε εντολή ανάθεσης σε τρίτους. Γενικότερα, οι κανόνες του άρθρου 5 ζ αποτελούν επίσης αντικείμενο συνολικού σχολίου στη συνέχεια της παρούσας ανακοίνωσης.

Μια έκτη τροποποίηση (αριθ. 28) αφορούσε ένα σημείο της διοικητικής διαδικασίας κοινοποίησης στο κράτος μέλος υποδοχής, που προηγείται της εγκατάστασης από μια εταιρεία διαχείρισης υποκαταστήματος στο κράτος μέλος αυτό (άρθρο 6 α παράγραφος 4). Η διευκρίνηση που εισήγαγε το Ευρωπαϊκό Κοινοβούλιο ελήφθη πλήρως υπόψη στην τροποποιημένη πρόταση και την κοινή θέση.

Τέλος, άλλες τροποποιήσεις (αριθ. 29, 30, 32) που έγιναν δεκτές από την Επιτροπή απέβλεπαν στην πληροφόρηση των επενδυτών. Οι σχετικές διατάξεις εισήχθησαν στο άρθρο 28 (για το πλήρες ενημερωτικό δελτίο) και το παράρτημα Ι (σχέδιο του απλοποιημένου ενημερωτικού δελτίου) - βλέπε πίνακα στο παράρτημα.

3.2.2.2 Τροποποιήσεις που δεν έγιναν δεκτές από την Επιτροπή :

Με την ευκαιρία της ψηφοφορίας σε πρώτη ανάγνωση, τρεις τροποποιήσεις (αριθ. 35, 26, 31) δεν έγιναν δεκτές αυτούσιες από την Επιτροπή και δεν ελήφθησαν υπόψη για την κατάρτιση της τροποποιημένης πρότασης, και στη συνέχεια της κοινής θέσης.

Η πρώτη τροποποίηση (αριθ. 35), που αφορούσε το άρθρο 5 α, παράγραφο 3, απερρίφθη στο σύνολό της από την Επιτροπή, καθώς και από το Συμβούλιο, γιατί η πρόταση οδηγίας δεν έχει ως στόχο τη μέγιστη εναρμόνιση των όρων και των διαδικασιών αδειοδότησης στα κράτη μέλη.

Η δεύτερη τροποποίηση (αριθ. 26) που αφορούσε το άρθρο 5 στ, παράγραφος 2, άφηνε στη διακριτική ευχέρεια των ενδιαφερομένων κρατών μελών, τη δυνατότητα να προσφέρουν ή όχι, στις ενδιαφερόμενες εταιρείες διαχείρισης, τη δυνατότητα, φυσικά πλαισιωμένη, να παρεκκλίνουν από τις απαιτήσεις και τις απαγορεύσεις που καθόριζε η ίδια παράγραφος. Η Επιτροπή έκρινε ότι αυτή η δυνατότητα δεν έπρεπε να υπάρχει και συνεπώς δεν την περιέλαβε στην τροποποιημένη πρόταση. Η κοινή θέση κινείται προς την ίδια κατεύθυνση, με τη διαφορά ότι η αυστηρότητά της μετριάζεται με την κατάργηση μιας από τις απαγορεύσεις, προηγουμένως δεύτερη περίπτωση - η περίπτωση αυτή απαγόρευε την παροχή ατομικών υπηρεσιών διαχείρισης χαρτοφυλακίου στο θεματοφύλακα. Η Επιτροπή εκτιμά ότι η ισορροπία του κειμένου της κοινής θέσης είναι αποδεκτή, βάσει του ακόλουθου σκεπτικού.

Πράγματι, φάνηκε στο πλαίσιο των διαπραγματεύσεων στο Συμβούλιο ότι το θέμα του εκσυγχρονισμού των διατάξεων που αφορούν άμεσα το θεματοφύλακα χρειαζόταν περισσότερο μια συνολική προσέγγιση, χωρίς την αναθεώρηση ιδιαίτερων διατάξεων. Η Επιτροπή θα υποβάλλει ειδική έκθεση, κατόπιν αιτήματος του Συμβουλίου [9].

[9] "Το Συμβούλιο καλεί την Επιτροπή να υποβάλλει, εντός του έτους μετά την έναρξη ισχύος της παρούσας οδηγίας, έκθεση για τη νομοθεσία σχετικά με τους θεματοφύλακες σύμφωνα με την οδηγία 85/611/ΕΟΚ και την αναγκαιότητα να τροποποιηθεί η νομοθεσία αυτή, σε συνδυασμό, ενδεχομένως με πρόταση αναθεώρησης.δήλωση που προσαρτήθηκε στα πρακτικά του Συμβουλίου. προσωρινή αναφορά: έγγραφο του Συμβουλίου 9006/01 ADD 1.

Μια τρίτη τροποποίηση (αριθ. 31) απορρίφθηκε, γιατί δε φάνηκε σωστά επικεντρωμένη: το άρθρο 29, που αφορά τα έγγραφα τα οποία προορίζονται για τους εγγραφόμενους ή τους μεριδιούχους ΟΣΕΚΑ, είχε ως στόχο να μεταφέρει τις διατάξεις σχετικά με τον κώδικα συμπεριφοράς και την ενημέρωση των επενδυτών για τους μηχανισμούς αντιστάθμισης, αντίστοιχα που περιλαμβάνονται στα άρθρα 11 και 12 της οδηγίας για τις επενδυτικές υπηρεσίες (ΟΕΥ [10]). Ωστόσο, η αρχική πρόταση της Επιτροπής, στο άρθρο 5, παράγραφος 4, παρέπεμπε ήδη στις διατάξεις των άρθρων 11 και 12, παράγραφος 1 της ΟΕΥ [11], ώστε να καλύπτει τη δραστηριότητα ατομικής διαχείρισης χαρτοφυλακίου και τις συναφείς υπηρεσίες που παρέχει ενδεχομένως η εταιρεία διαχείρισης (άρθρο 5, παράγραφος 3 της πρότασης). Η εν λόγω τροποποίηση έτεινε έτσι στη διεύρυνση για τις δραστηριότητες συλλογικής διαχείρισης χαρτοφυλακίου των αναφορών που εφαρμόζονται μόνο στις περιπτώσεις όπου η εταιρεία διαχείρισης παρέχει την ίδια μορφή υπηρεσιών με εταιρεία επενδύσεων. Η τροποποιημένη πρόταση, και στη συνέχεια η κοινή θέση δεν την έκαναν δεκτή.

[10] Οδηγία του Συμβουλίου 93/22/ΕΟΚ της 10ης Μαίου 1993, σχετικά με τις επενδυτικές υπηρεσίες στον τομέα των κινητών αξιών, ΕΕ L 141 της 11.06.1993, σ.127. Οδηγία που τροποποιήθηκε για τελευταία φορά με την οδηγία 2000/64/ΕΚ (ΕΕ L 290 της 17.01.2000, σ.27).

[11] Η αναφορά στο άρθρο αυτό της ΟΕΥ αντικαταστάθηκε στη συνέχεια με περισσότερο ενημερωμένη διάταξη: βλέπε πίνακα στη συνέχεια.

3.2.2.3 Τροποποιήσεις στο κείμενο της Επιτροπής και του Συμβουλίου ανεξάρτητα από τις τροποποιήσεις του Ευρωπαϊκού Κοινοβουλίου :

Καταρχάς, πραγματοποιήθηκαν ορισμένες συγκεκριμένες τροποποιήσεις από την Επιτροπή στην τροποποιημένη πρότασή της. Στη συνέχεια, περιελήφθησαν, ολόκληρες ή εν μέρει, και συμπληρώθηκαν στο κείμενο της κοινής θέσης που καθορίζει εξάλλου νέες προθεσμίες για την εφαρμογή της οδηγίας (άρθρα 2 και 3 τελικά).

Μεταξύ των τροποποιήσεων αυτών περιλαμβάνεται η αναδιευθέτηση των ορισμών στο άρθρο 1 α (βλέπε πίνακα στο παράρτημα). Στη συγκεκριμένη προσπάθεια ακριβέστερης παρουσίασης πρέπει να προστεθούν και οι διευκρινίσεις των τροποποιήσεων που αφορούν το άρθρο 5 (πρόσβαση στη δραστηριότητα των εταιρειών διαχείρισης), τα άρθρα 2 (πεδίο δραστηριότητας συλλογικής διαχείρισης χαρτοφυλακίου) και 3 (πεδίο ενδεχομένων συμπληρωματικών δραστηριοτήτων ατομικής διαχείρισης και συναφείς υπηρεσίες). Άλλες ελάσσονες τροποποιήσεις αναφέρονται στον πίνακα στο παράρτημα. Συνολικά, η Επιτροπή κρίνει ότι οι τροποποιήσεις συμβάλλουν συνολικά στη βελτίωση του κειμένου της πρότασης οδηγίας.

Δεύτερον, ουσιώδεις τροποποιήσεις αποτελούν αντικείμενο των επεξηγήσεων στη συνέχεια.

3.2.2.4 Κριτήρια εισόδου και συνέχισης της δραστηριότητας για τις εταιρείες διαχείρισης: ειδικότερα, κεφαλαιακές απαιτήσεις (άρθρο 5 α)

Η τροποποιημένη πρόταση, και στη συνέχεια κοινή θέση περιέλαβαν ως προς τα βασικά σημεία το σκεπτικό της τροποποίησης 41/Rev του Ευρωπαϊκού Κοινοβουλίου: αύξηση του αρχικού κεφαλαίου των εταιρειών διαχείρισης, που είχε αρχικά καθοριστεί σε 50 000 ευρώ στην αρχική πρόταση (δηλαδή το χαμηλότερο επίπεδο αρχικού κεφαλαίου για εταιρείες επενδύσεων στο άρθρο 3 της οδηγίας για την επάρκεια των ιδίων κεφαλαίων 93/6/ΕΟΚ [12] - στο εξής « ΟΕΙΚ »). επάρκεια των ιδίων κεφαλαίων ανάλογα με τον όγκο των διαχειριζομένων ποσών. ανώτατο όριο της σχετικής επάρκειας ιδίων κεφαλαίων. Ωστόσο, εισήχθησαν ορισμένα νέα στοιχεία.

[12] ΕΕ L 141 της 11.06.1993, σ.1. Οδηγία που τροποποιήθηκε για τελευταία φορά με την οδηγία 98/33/EΚ του Ευρωπαϊκού Κοινοβουλίου και του Συμβουλίου (ΕΕ L 204 της 21.07.1998, σ.29).

Η τροποποιημένη πρόταση διατηρεί μια σαφή διάκριση μεταξύ της συλλογικής και της ατομικής διαχείρισης χαρτοφυλακίου και στηρίζεται κατά το δυνατόν στις αναφορές που καθορίζονται στην ΟΕΙΚ ώστε να διασφαλιστεί ίση μεταχείριση με τις εταιρείες επενδύσεων (των οποίων η ατομική διαχείριση χαρτοφυλακίου αποτελεί τον πυρήνα δραστηριότητας). Έτσι, οι ελάχιστες κεφαλαιακές απαιτήσεις αυξήθηκαν, παράλληλα, σε 125 000 ευρώ για κάθε έναν από τους δυο κλάδους δραστηριότητας: τη συλλογική διαχείριση (πυρήνας δραστηριότητας της εταιρείας διαχείρισης) και την ατομική διαχείριση (με δυνατότητα μικρότερου κατώτατου ορίου σε ορισμένες περιπτώσεις).

Προκειμένου για τη συλλογική διαχείριση, η εισαγωγή απαίτησης ιδίων κεφαλαίων ανάλογα με τον όγκο των διαχειριζόμενων στοιχείων του ενεργητικού, είχε εν μέρει ως στόχο να συνοδεύσει τη σημαντική διεύρυνση του φάσματος των επιλέξιμων τοποθετήσεων, περιλαμβανομένων και των παράγωγων μέσων, στη δίδυμη τροποποιημένη πρόταση οδηγίας [13], που αφορά τις τοποθετήσεις των ΟΣΕΚΑ. Η εν λόγω κεφαλαιακή επάρκεια που βασίζεται σε έναν ιδιαίτερο χαμηλό πολλαπλασιαστή της αξίας των στοιχείων του ενεργητικού, δεν έχει σε καμία περίπτωση ως στόχο να αποτελέσει ένα « προστατευτικό δίχτυ» αποζημίωσης των επενδυτών, που δεν θα είχε έννοια σε σχέση με τον όγκο και το είδος των διαχειριζομένων στοιχείων του ενεργητικού. Πράγματι, όσοι επενδύουν σε ΟΣΕΚΑ φέρουν αποκλειστικά τους κινδύνους των αγορών και των πιστώσεων, που βαρύνουν ευθέως την αξία του χαρτοφυλακίου του ΟΣΕΚΑ, και συνεπώς τα μερίδια τους ή τις μετοχές σε αμοιβαία κεφάλαια. Αντίθετα, η εταιρεία διαχείρισης πρέπει να φέρει το λειτουργικό κίνδυνο που συνεπάγεται η διαχείριση του ΟΣΕΚΑ και άλλων οργανισμών συλλογικών τοποθετήσεων: πρόκειται για την κάλυψη, για παράδειγμα, του κόστους ανθρώπινων ή πληροφορικών λαθών στην επεξεργασία των συναλλαγών ή στον υπολογισμό των τιμών κλεισίματος, για διαφορές με συναλλασσόμενο μέρος, εσωτερικές απάτες κλπ.. συνεπώς είναι απαραίτητο ένα « μαξιλάρι » ιδίων κεφαλαίων για το σκοπό αυτό.

[13] COM(1998) 449 τελικό, ΕΕ C 280 της 09.09.1998, σ.6.

Το κείμενο της κοινής θέσης βασίζεται στον ίδιο προβληματισμό. Ωστόσο, διακρίνεται από τις τιμές αναφοράς: η συμπληρωματική απαίτηση ιδίων κεφαλαίων ενεργοποιείται μόνο πέρα από ένα όριο 250 εκατ. ευρώ, εφαρμόζοντας έναν πολλαπλασιαστή 0,02% στην αξία των εξεταζόμενων χαρτοφυλακίων. Τα εν λόγω χαρτοφυλάκια ορίζονται με ιδιαίτερη ακρίβεια ως οι ΟΣΕΚΑ και οι λοιποί οργανισμοί συλλογικών τοποθετήσεων για τους οποίους η εταιρεία διαχείρισης έχει τη νομική ευθύνη, σε συνδυασμό με τη διάταξη του άρθρου 5 ζ, παράγραφος 2 που υπενθυμίζει ότι η νομική ευθύνη δεν μεταβιβάζεται με εντολή ανάθεσης σε τρίτους. Με άλλα λόγια, τα στοιχεία ενεργητικού των οποίων η διαχείριση ανατίθεται σε τρίτους συνεχίζουν να λαμβάνονται υπόψη και, αντίθετα, οι εντολείς ανάθεσης σε τρίτους δεν λαμβάνονται υπόψη. Η Επιτροπή θεωρεί ότι η διευκρίνηση αυτή είναι ιδιαίτερα χρήσιμη.

Εξάλλου, η κοινή θέση εισάγει ένα συμπληρωματικό παράγοντα στη διάρθρωση της κεφαλαιακής επάρκειας: τη δυνατότητα, που προσφέρεται στην εταιρεία διαχείρισης, να μεταβιβάσει ρητά σε εγγυητικό οργανισμό (πιστωτικό ίδρυμα ή ασφαλιστική επιχείρηση) την κάλυψη ενός μέρους του λειτουργικού κινδύνου που συνδέεται με τη δραστηριότητα της συλλογικής διαχείρισης. Έναντι της εγγύησης αυτής, η καθαρή απαίτηση συμπληρωματικών ιδίων κεφαλαίων που βαρύνει την εταιρεία διαχείρισης μπορεί να μειωθεί ως το ήμισυ του ονομαστικού της ποσού. Η διάταξη αυτή πρέπει να συνδυαστεί με την προηγούμενη παράγραφο, που θέτει ως ελάχιστο όριο ιδίων κεφαλαίων το ποσό που καθορίζεται στο παράρτημα IV της ΟΕΙΚ (ένα τέταρτο των ετήσιων γενικών εξόδων).

Συνολικά, η δομή των διατάξεων της κοινής θέσης φαίνεται έτσι πιο πολύπλοκη, και περιέχει ένα στοιχείο (τη μερική εγγύηση) χωρίς προηγούμενο έναντι των διατάξεων που αφορούν τους άλλους χρηματοοικονομικούς φορείς. Το νέο αυτό στοιχείο θα πρέπει να δοκιμαστεί για ένα χρονικό διάστημα: έτσι, το κείμενο του άρθρου 5 α διευκρινίζει ότι η Επιτροπή θα υποβάλλει στο Ευρωπαϊκό Κοινοβούλιο και το Συμβούλιο έκθεση για τις κεφαλαιακές απαιτήσεις που καθορίζονται με τον τρόπο αυτό. Συνδυάζεται με ρήτρα αναθεώρησης.

Μεταξύ των άλλων τροποποιήσεων που πραγματοποιούνται στο άρθρο 5 α, η κοινή θέση συμπλήρωσε την υποχρέωση εντιμότητας και αρμοδιότητας των διευθυνόντων, θέτοντας την αρχή της άμεσης ενημέρωσης των αρχών για την αλλαγή τους.

3.2.2.5 Κανόνες που αφορούν τη δραστηριότητα των εταιρειών διαχείρισης (άρθρα 5 επτάκις, 5 ζ και 5 η νέο)

Προκειμένου για τους εποπτικούς κανόνες (άρθρο 5 στ) που ισχύουν για τις εταιρείες διαχείρισης σε ό,τι αφορά τη δραστηριότητα συλλογικής διαχείρισης, οι αλλαγές που πραγματοποιήθηκαν, μετά την τροποποίηση 25 του Ευρωπαϊκού Κοινοβουλίου, έχουν ήδη υπογραμμιστεί: ενισχύθηκαν οι αρχές του εσωτερικού ελέγχου. Εξάλλου, ένα ολόκληρο στοιχείο (β) προστέθηκε στην κοινή θέση, σχετικά με τις λεπτομέρειες πρόληψης των συγκρούσεων συμφερόντων.

Το άρθρο 5 ζ σχετικά με τους κανόνες ανάθεσης σε τρίτους επωφελήθηκε επίσης από βελτιώσεις που συνδυάστηκαν με το να λαμβάνεται υπόψη (με τροποποιημένη διατύπωση) η τροποποίηση 27 στην τροποποιημένη πρόταση. Οι βασικές αρχές, που ενισχύθηκαν με τον τρόπο αυτό, διατηρούνται: η ανάθεση σε τρίτους, για την οποία ενημερώνονται δεόντως οι αρμόδιες αρχές, δεν θα πρέπει ειδικότερα να εμποδίζει την άσκηση της εποπτείας, να στερεί τους διευθύνοντες της εταιρείας διαχείρισης από τη δυνατότητα ελέγχου τους ή την ανάκληση της εντολής, ή να δημιουργεί σύγκρουση συμφερόντων. Με τη σειρά της, η κοινή θέση ενσωματώνει ορισμένες τροποποιήσεις αλλά συμμορφώνεται με τις αρχές αυτές. Μια από τις κυριότερες τροποποιήσεις έγκειται στο γεγονός ότι το κείμενο διευκρινίζει συνοπτικά ότι « η αρμόδια αρχή πρέπει να ενημερώνεται κατάλληλα », και θα αποφασίσει η ίδια για τις λεπτομέρειες αυτής της διαδικασίας. Η διατύπωση αυτή φάνηκε πράγματι πιο ευέλικτη από το κείμενο της τροποποιημένης πρότασης. Η Επιτροπή θεωρεί ότι το άρθρο με τη διατύπωση αυτή είναι ικανοποιητικό και πλήρες, ακόμη και έναντι της διάταξης που προστέθηκε στην παράγραφο 2 της κοινής θέσης, - που συνθέτει στην πράξη τα περισσότερα από τα προηγούμενα σημεία: διευκρινίζεται ότι « η εταιρεία διαχείρισης δεν μπορεί να αναθέσει σε τρίτους τις αρμοδιότητές της σε βαθμό που θα την καθιστούσε γραμματοκιβώτιο ». Η διατύπωση αυτή αντικατοπτρίζει μια παρόμοια διάταξη, που απαγόρευε τις « κενές οντότητες », στην 12η αιτιολογική σκέψη.

Η εισαγωγή κανόνων συμπεριφοράς (νέο άρθρο 5 η για τη συλλογική διαχείριση χαρτοφυλακίου αποτελεί μια σημαντική και χρήσιμη καινοτομία της κοινής θέσης: όπως για τους εποπτικούς κανόνες που ισχύουν για τη συλλογική διαχείριση, οι κανόνες καθορίζονται από το κράτος μέλος προέλευσης, όπου η εταιρεία διαχείρισης έχει την καταστατική της έδρα. Συνεπώς, οι αρχές που περιελήφθησαν, που βασίζονται στην ΟΕΥ ενισχύουν το πλαίσιο εντός του οποίου μπορεί να ασκηθεί ο μηχανισμός του ευρωπαϊκού διαβατηρίου για την εταιρεία διαχείρισης στο πλαίσιο της παρούσας οδηγίας, πάντα υπό την ευθύνη του κράτους μέλους προέλευσης.

3.2.2.6 Υποχρεώσεις που αφορούν τις εταιρείες επενδύσεων, ειδικότερα τα αυτοδιαχειριζόμενα αμοιβαία κεφάλαια (τμήμα IV)

Το κεφάλαιο IV δεν επηρεάστηκε από τις τροποποιήσεις του Ευρωπαϊκού Κοινοβουλίου και τις τροποποιήσεις της τροποποιημένης πρότασης: τα άρθρα που αφορούν ειδικότερα τις εταιρείες επενδύσεων διατηρούσαν συνεπώς τη διατύπωση που εγκρίθηκε στην οδηγία 85/611/EΟΚ. Έτσι, το άρθρο 12 της ισχύουσας οδηγίας προβλέπει ειδικότερα ότι οι εταιρείες επενδύσεων « πρέπει να διαθέτουν επαρκές καταβεβλημένο κεφάλαιο ώστε να μπορούν να ασκούν αποτελεσματικά τα καθήκοντά τους και να ανταποκρίνονται στις υποχρεώσεις τους. »

Το σκεπτικό στο οποίο βασίζεται αυτό το σημείο του κειμένου της κοινής θέσης συνίσταται στη διασφάλιση της εφαρμογής στα αυτοδιαχειριζόμενα αμοιβαία κεφάλαια, mutatis mutandis, των διατάξεων που ισχύουν για τις εταιρείες διαχείρισης, λαμβανομένων υπόψη των ιδιαιτεροτήτων τους: για παράδειγμα, κανένα αμοιβαίο κεφάλαιο δεν επιτρέπεται να διαχειρίζεται στοιχεία ενεργητικού για λογαριασμό τρίτου. Κατά τον ίδιο τρόπο, το κυμαινόμενο κεφάλαιο ενός αμοιβαίου κεφαλαίου δεν επιτρέπει το ίδιο σκεπτικό συμπληρωματικών ιδίων κεφαλαίων που ισχύει για τις εταιρείες διαχείρισης.

Έτσι, το άρθρο 13α περιορίζεται στον καθορισμό αρχικού κεφαλαίου 300 000 ευρώ για την κεφαλαιακή επάρκεια, μεταφέροντας εξάλλου, κατά το δυνατόν, τις λοιπές διατάξεις του άρθρου 5α. Κατά τον ίδιο τρόπο, στο άρθρο 13β, οι κανόνες ανάθεσης σε τρίτους ορισμένων από τις αρμοδιότητες των αυτοδιαχειριζομένων αμοιβαίων κεφαλαίων καθώς και οι σχετικοί κανόνες συμπεριφοράς περιλαμβάνονται αντίστοιχα στα άρθρα 5ζ και 5η. Για τους εποπτικούς κανόνες, μια απλή παραπομπή στο άρθρο 5στ δεν θα ήταν κατάλληλη, γιατί οι λεπτομέρειες εσωτερικής οργάνωσης διαφέρουν αισθητά μεταξύ της εταιρείας διαχείρισης και της εταιρείας επενδύσεων, ακόμη και αν είναι αυτοδιαχειριζόμενη. Έτσι, το άρθρο 13γ φαίνεται πιο σύντομο, αφού περιελήφθησαν μόνο οι διατάξεις που μπορούν πραγματικά να μεταφερθούν.

Συνολικά, η Επιτροπή εγκρίνει τις τροποποιήσεις που πραγματοποιήθηκαν σχετικά στην κοινή θέση, στο βαθμό που συμπληρώνουν χρήσιμα τον υπάρχοντα μηχανισμό.

3.2.2.7 Ορισμένες διατάξεις σχετικά με την εμπορία και την ενημέρωση του επενδυτή (άρθρα 28, 46, 47, παράρτημα Ι)

Η συνέχεια που δόθηκε στις τροποποιήσεις 29 και 30 του Ευρωπαϊκού Κοινοβουλίου έχει ήδη αναφερθεί: επέτρεψε να διευκρινιστεί η ενημέρωση του επενδυτή ώστε να μπορεί να αξιολογεί τους κινδύνους στο άρθρο 28 και στο παράρτημα Ι (περιεχόμενο του απλοποιημένου ενημερωτικού δελτίου). Το άρθρο αυτό αναφέρεται εξάλλου ειδικά στο απλοποιημένο ενημερωτικό δελτίο (παράγραφος 3). Η τροποποιημένη πρόταση πρόσθεσε μια ουσιώδη διευκρίνιση, που καθιερώνει τον ενιαίο και αμετάβλητο χαρακτήρα του (με την εξαίρεση της ανάγκης μετάφρασης): το απλοποιημένο ενημερωτικό δελτίο αποτελεί ένα εμπορικό μέσο αναφοράς, κατάληξη του διαβήματος μέγιστης εναρμόνισης της Επιτροπής για το σημείο αυτό. Η κοινή θέση επαναλαμβάνει πλήρως τη διατύπωση της Επιτροπής. Ενισχύει εξάλλου τις πληροφορίες που προβλέπει το παράρτημα Ι.

Προκειμένου για τα διαβήματα που αφορούν την εμπορία σε ένα άλλο κράτος μέλος, η κοινή θέση ενσωματώνει μια τροποποίηση, στο άρθρο 46. Πράγματι, η αρχική πρόταση της Επιτροπής είχε μειώσει σε ένα μήνα την προθεσμία που καθορίζεται για την απάντηση των αρχών των ενδιαφερόμενων κρατών μελών, στο πλαίσιο της διαδικασίας κοινοποίησης. Η προθεσμία αυτή επαναφέρθηκε στους δυο μήνες (όπως στην ισχύουσα οδηγία) στην κοινή θέση.

Τέλος, η κοινή θέση παρουσιάζει συνοπτικότερες διατάξεις σε ό,τι αφορά τη γλώσσα των εγγράφων που δημοσιεύονται στο κράτος μέλος εμπορίας (άρθρο 47), διατηρώντας την αυτονομία αξιολόγησης των αρμόδιων αρχών κάθε ενδιαφερομένου κράτους μέλους.

4. ΣΥΜΠΕΡΑΣΜΑΤΑ

Η Επιτροπή εκτιμά, αφενός, ότι η κοινή θέση διατηρεί τα ουσιώδη στοιχεία της πρότασής της και των τροποποιήσεων του Ευρωπαϊκού Κοινοβουλίου που έγιναν δεκτές και ενσωματώθηκαν από την Επιτροπή στην τροποποιημένη πρόταση. Αφετέρου, θεωρεί χρήσιμες τις προσθήκες που πραγματοποιήθηκαν στην κοινή θέση, και οι οποίες αφορούν την εισαγωγή κανόνων συμπεριφοράς για την συλλογική διαχείριση χαρτοφυλακίου από τις εταιρείες διαχείρισης (άρθρο 5η) και την εισαγωγή νέων διατάξεων για τις εταιρείες επενδύσεων και, κυρίως, τα αυτοδιαχειριζόμενα αμοιβαία κεφάλαια (άρθρα 13α έως 13γ). Συνολικά, η Επιτροπή εκτιμά ότι οι τροποποιήσεις που πραγματοποιήθηκαν ως προς την τροποποιημένη πρόταση (με τη μορφή προσθηκών και καταργήσεων) στο πλαίσιο της κοινής θέσης ενισχύουν την αρχιτεκτονική της οδηγίας. Συνεπώς συνιστά στο Ευρωπαϊκό Κοινοβούλιο να δεχτεί την εν λόγω κοινή θέση.Βρυξέλλες, [...]

Γα την Επιτροπή

Ο Πρόεδρος

ΠΑΡΑΡΤΗΜΑ

Συνοπτική άποψη των τροποποιήσεων που πραγματοποιήθηκαν ως προς την αρχική πρόταση της Επιτροπής: συνέχεια που δόθηκε στις τροποποιήσεις του Ευρωπαϊκού Κοινοβουλίου και άλλες τροποποιήσεις που εισήχθησαν από την Επιτροπή και το Συμβούλιο

Σημ. :τα τετραγωνάκι που είναι κενά είναι άνευ αντικειμένου

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>